৫০০ কোটি দাবি করে বিচারককে হুমকি চিঠি মধ্যপ্রদেশে

ওয়েব ডেস্ক: দুষ্কৃতীদের খপ্পরে পড়লেন দেশের আইন ব্যবস্থার এক শীর্ষ প্রতিনিধি। ৫০০ কোটি টাকা দাবি করে মধ্যপ্রদেশের (Madhya Pradesh) এক মহিলা বিচারককে হুমকি চিঠি দেওয়া হল। চিঠিতে লেখা হল “বাঁচতে চাইলে টাকা মেটাও।”

ওই রাজ্যের রেওয়ার বিচার বিভাগীয় ম্যাজিস্ট্রেটকে (Judicial Magistrate) এমনই চিঠি পাঠানো হয়েছে। মধ্যপ্রদেশ ও উত্তরপ্রদেশের সীমান্তের কাছাকাছি তেওন্থর আদালতের জুডিশিয়াল ম্যাজিস্ট্রেট ফার্স্ট ক্লাস মোহিনী ভাদুরিয়ার (Mohini Bhaduriya) কাছে দু’দিন আগে ওই চিঠি আসে। উত্তরপ্রদেশের প্রয়াগরাজ থেকে স্পিড পোস্টে এসেছিল চিঠিটি।

আরও পড়ুন: অসুস্থ পঞ্জাবের মুখ্যমন্ত্রী, ভর্তি আইসিইউ-তে

৫০০ কোটি টাকা দাবি করে এমন চিঠি যে পাঠিয়েছে, সে নিজেকে ভয়ঙ্কর ডাকাত হিসেবে দাবি করেছে। ১ সেপ্টেম্বর সন্ধ্যার মধ্যে উত্তরপ্রদেশের (Uttar Pradesh) বান্দা জেলার বারাগাতে ওই বিচারককে ব্যক্তিগতভাবে টাকা পৌঁছে দিতে বলা হয়েছে।

স্থানীয় পুলিশ তোলাবাজির অভিযোগ দায়ের করে জানিয়েছে, প্রয়াগরাজ জেলার হনুমান গ্যাং তথা ডাকাত দলেরই সদস্য চিঠির প্রেরক সন্দীপ সিং। যদিও পুলিশেরই একাংশ সন্দীপ চিঠির প্রেরক কি না, তা নিয়ে সন্দিহান। তা সত্ত্বেও পুলিশের একটি দল ইতিমধ্যেই উত্তরপ্রদেশ পৌঁছেছে।